DEĊIŻJONI TAL-KUMMISSJONI
tas-6 ta’ Ġunju 2008
li temenda d-Deċiżjoni 2007/27/KE li tadotta ċerti miżuri tranżizzjonali rigward it-twassil ta’ ħalib nej lill-istabbilimenti ta’ l-ipproċessar u l-ipproċessar ta’ ħalib nej fir-Rumanija fir-rigward tal-kundizzjonijiet tar-Regolamenti (KE) Nru 852/2004 u 853/2004 tal-Parlament Ewropew u tal-Kunsill
(notifikata taħt id-dokument numru C(2008) 2404)
(Test b’relevanza għaż-ŻEE)
(2008/452/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat it-Trattat ta’ Adeżjoni tal-Bulgarija u r-Rumanija,
Wara li kkunsidrat l-Att ta’ l-Adeżjoni tal-Bulgarija u r-Rumanija, u b’mod partikolari l-Artikolu 42 tiegħu,
Billi:
(1)
Id-Deċiżjoni tal-Kummissjoni 2007/27/KE (1) tistipula listi ta’ stabbilimenti ta’ l-ipproċessar tal-ħalib fir-Rumanija li jikkonformaw mar-rekwiżiti strutturali stipulati fir-Regolament (KE) Nru 852/2004 tal-Parlament Ewropew u tal-Kunsill (2) (stabbilimenti konformi) u huma awtorizzati sabiex jirċievu u jipproċessaw ħalib nej li mhuwiex skond ir-Regolament (KE) Nru 853/2004 tal-Parlament Ewropew u tal-Kunsill (3) (ħalib mhux konformi).
(2)
Il-Kapitolu I ta’ l-Anness għad-Deċiżjoni 2007/27/KE jelenka stabbilimenti konformi awtorizzati li jirċievu u jipproċessaw mingħajr separazzjoni ħalib konformi u ħalib mhux konformi filwaqt li l-Kapitolu II ta’ dan l-Anness jelenka stabbilimenti konformi awtorizzati li jirċievu u jipproċessaw b’mod separat ħalib konformi u ħalib mhux konformi.
(3)
Ħames stabbilimenti elenkati fil-Kapitolu 1 ta’ l-Anness għad-Deċiżjoni 2007/27/KE għażlu li jipproċessaw biss ħalib konformi. Stabbiliment wieħed waqqaf l-attivitajiet tiegħu. Dawn l-istabbilimenti għandhom għalhekk jitneħħew mil-lista fil-Kapitolu I ta’ dan l-Anness.
(4)
Barra minn hekk, tliet stabbilimenti oħrajn lestew il-pjan tagħhom ta’ titjib u huma attwalment konformi b’mod sħiħ mal-leġiżlazzjoni Komunitarja. Dawn l-istabbilimenti għandhom għalhekk jitneħħew mil-lista ta’ stabbilimenti li qegħdin fi tranżizzjoni. Dawn l-istabbilimenti jipproċessaw ħalib konformi u mhux konformi mingħajr separazzjoni u għandhom jiżdiedu fil-lista fil-Kapitolu I ta’ l-Anness għad-Deċiżjoni 2007/27/KE.
(5)
Il-Kapitolu I ta’ l-Anness għad-Deċiżjoni 2007/27/KE għandu għalhekk jiġi emendat skond dan.
(6)
Il-miżuri stipulati f’din id-Deċiżjoni huma skond l-opinjoni tal-Kumitat Permanenti dwar il-Katina Alimentari u s-Saħħa ta’ l-Annimali,
ADOTTAT DIN ID-DEĊIŻJONI:
Artikolu 1
Il-Kapitolu I ta’ l-Anness għad-Deċiżjoni 2007/27/KE huwa emendat skond l-Anness ta’ din id-Deċiżjoni.
Artikolu 2
Din id-Deċiżjoni hija indirizzata lill-Istati Membri.
Magħmul fi Brussell, 6 ta’ Ġunju 2008.